text: Bilist gik amok på drenge over snebold Esbjerg
  06 februar 2010 kl. 10.22
  Tre drenge på 10 år muntrede sig fredag aften med at kaste snebolde efter bilerne på Løgstørvej i Esbjerg. Morskaben standsede dog brat, da drengene ramte en bil med en vred 22-årig mand bag rattet.
  - Det ville bilisten ikke finde sig i, så han standsede bilen og jagtede drengene sammen med sine to passagerer, siger vagtchefen hos Syd- og Sønderjyllands Politi.
  Det lykkedes mændene at fange den ene dreng, og han fik ifølge eget udsagn en hård medfart. Mændene sparkede drengen og væltede ham omkuld i sneen. Her fik knægten sig en vasker, som han sent glemmer.
  Da politiet nåede frem, blev alle tre mænd anholdt og sigtet for vold. De nægter sig dog skyldige og siger, at de blot sparkede lidt sne efter drengene.
  